ตลท.จี้เสริมสุขแจงใครซื้อหุ้น12%
ตลท.สั่งบริษัทเสริมสุข แจงรายการซื้อขายหุ้นของบริษัทจำนวน 32.21 ล้านหุ้น หรือคิดเป็น 12%
11 มิ.ย. 2553

ตลท.สั่งบริษัทเสริมสุข แจงรายการซื้อขายหุ้นของบริษัทจำนวน 32.21 ล้านหุ้น หรือคิดเป็น 12% 
ตลาดหลักทรัพย์แห่งประเทศไทยสั่งบริษัทเสริมสุข(SSC)  ชี้แจงถึงรายการซื้อขายหุ้นของบริษัทล็อตใหญ่ จำนวน 32.21 ล้านหุ้น คิดเป็น 12% ของทุนชำระแล้วเมื่อวันที่ 10 มิ.ย.ที่ผ่านมา  เพราะจะมีผลต่อการเปลี่ยนแปลงโครงสร้างผู้ถือหุ้นใหญ่และการบริหารงานในอนาคต
ดังนั้น ตลาดหลักทรัพย์จึงขึ้นเครื่องหมาย  NP บนหุ้นของบริษัทเสริมสุข  ตั้งแต่การ ซื้อขายภาคเช้าของวันที่ 11 มิ.ย. 2553 จนกว่าบริษัทจะชี้แจงข้อมูลถึงการเปลี่ยนแปลงดังกล่าว
ก่อนหน้านี้มีกระแสข่าวว่ากลุ่มโอสถานุเคราะห์ได้ขายหุ้นจำนวน 12%ให้กับกลุ่มบุลสุข  ซึ่งอาจจะทำให้กลุ่มบุลสุขกลายเป็นผู้ถือหุ้นใหญ่และเข้าเกณฑ์ถึง25%ต้องจัดทำคำเสนอซื้อหุ้นจากนักลงทุนทั่วไป(เทนเดอร์ออฟเฟอร์) 
ปัจจุบันโครงสร้างผู้ถือหุ้นใหญ่ของบริษัทเสริมสุข มีกลุ่มเป๊ปซี่ถือหุ้นทั้งหมด 110.46 ล้านหุ้น คิดเป็นสัดส่วน41.54%ของทุนชำระแล้ว  ส่วนกลุ่มโอสถานุเคราะห์ถือมากกว่า 10%  และกลุ่มบุลสุขถือประมาณ 10%โดยมีนายสุชาย บุลสุข เป็นประธานคณะกรรมการบริหาร และกรรมการผู้จัดการบริษัท